
      
         [image: Oktober-eksplosjonen i NKP]
      

   
      Leif Vetlesen

      Oktober-eksplosjonen i NKP

      Årsaker og omstendigheter i forbindelse med sprengningen av Norges Kommunistiske Parti
            i oktober 1949

      Gyldendal

   
      Forord

      
         
            Det dramatiske oppgjøret i 1949/50 med Peder Furubotns såkalte «annet sentrum» har
                  alltid senere ligget som en verkebyll i Norges Kommunistiske Parti. Så sent som foran
                  partiets landsmøte i slutten av mars 1965 ble det, særlig fra yngre krefter i partiet,
                  reist krav om gransking av disse begivenheter som så ettertrykkelig spilte NKP ut
                  over sidelinjen i norsk politikk.

            Som resultat av dette påla landsmøtet partiets nyvalgte sentralstyre med formann Reidar
                  T. Larsen i spissen å få utarbeidet et materiale om partioppgjøret i 1949/50. Sentralstyret
                  satte i samsvar med dette i april s.å. ned et «Utvalg om hendingene i 1949/50». Dette
                  bestod av Arne Pettersen, et sentralstyremedlem som stod sentralt i oppgjøret på Løvlien/Strand
                  Johansens side, partiets nåværende nestformann, Hans I. Kleven, som ved oppgjøret
                  i 1949 en stund fulgte Furubotn, Frihetens nåværende redaktør Arne Jørgensen og Terje
                  Halvorsen, sønn av partiets tidligere nestformann Roald Halvorsen som ble ekskludert
                  i 1949.

            Utvalget har imidlertid så vidt vites aldri fullført sitt oppdrag. Årsaken til dette
                  kan man bare gjette seg til.

            Utfordringen ligger m.a.o. fortsatt der, og i denne boka har jeg som også stod sentralt
                  i dette oppgjøret – riktig nok på den andre siden – gjort et forsøk på å løse denne
                  oppgaven. Når jeg gav meg i kast med det, er det ikke minst fordi jeg anser at dette
                  oppgjøret selv i dag – 30 år senere – har betydelig historisk og politisk interesse.

            Oslo, 9. mars 1980

            LEIF VETLESEN

         

      

   
      Teppet går opp

      
         
            For vel 30 år siden – nærmere bestemt 27. oktober 1949 gikk teppet opp for et skuespill
                  som savner sidestykke i norsk politisk historie. I flere måneder satt det norske folk
                  ringside til det forbitrede indre oppgjør som nederlaget ved stortingsvalget i 1949
                  utløste i Norges Kommunistiske Parti. Et oppgjør hvor et mindretall i partiledelsen
                  tok makten og satte flertallet utenfor.

            NKP som i 1945 fikk valgt 11 representanter på Stortinget, opplevde ved valget 10.
                  oktober 1949 at alle representantene ble feid ut av Stortinget. For en del måte dette
                  riktig nok tilskrives en urettferdig valgordning. Men til tross for at partiet beholdt
                  100 000 stemmer – gikk stemmeandelen tilbake fra 11,9 til 5,8 %, dvs. temmelig nøyaktig
                  en halvering.

            Partioppgjøret ville imidlertid – uansett valgutfall – ha kommet før eller senere.
                  Når det fikk et slikt dramatisk forløp, skyldes det i første rekke det klima som Stalins
                  nye utrenskingsbølge – likvideringene av de «titoistiske elementer» i de østeuropeiske
                  kommunistpartier i 1948-49 – hadde skapt. Den sykelige mistenksomhet som disse utrenskingene
                  førte med seg, bredte seg som en smitte i hele den internasjonale kommunistiske bevegelse.

            I NKP kom disse begivenheter til å gi det indre oppgjør en ny politisk dimensjon.
                  De forklarer den forgiftede atmosfære og den kamp på liv og død som kom til å prege
                  det hele. På et tidspunkt var det således ikke mindre enn fem tillitsmenn som måtte
                  søke psykiatrisk behandling på grunn av regelrette sammenbrudd.

            Det mest kjente tilfelle og det eneste hvor offentligheten fikk servert detaljene,
                  gjaldt lederen for Løvlien-fraksjonen, fhv. stortingsmann Johan Strand Johansen. Han
                  led den ikke ukjente skjebne å falle som offer for egen skremselsagitasjon. Siden
                  Strand Johansens sykdom og sammenbrudd var en av de faktorer som gav oppgjøret det
                  groteske forløpet, er det ikke mulig å overse det i historisk sammenheng.

            Den tredje faktor var den underlige og sammensatte personlighet som hele oppgjøret
                  var sentrert om, nemlig Peder Furubotn. Han var den legendariske leder av NKPs motstandskamp
                  1942-45, og den eneste norske kommunist av internasjonalt format.

            NKPs parti-avis Frihetens presentasjon av oppgjøret 27. oktober 1949 hadde overskriften
                  «Norges Kommunistiske Parti rydder ut partifiendtlige elementer. Peder Furubotn ekskludert
                  av partiet». I teksten refereres en resolusjon vedtatt i Malernes Kommunistlag 24.
                  oktober etter foredrag av Johan Strand Johansen. I resolusjonen beskyldes Peder Furubotn
                  for å lede et partifiendtlig sentrum som «har stilt seg som mål å påtvinge partiet
                  en politikk som går ut på å likvidere klassekampen og erstatte den med borgerlig nasjonalisme».
                  «Således,» het det videre i Friheten, «fremtrer dette sentrum som et trotskistisk,
                  borgerlig-nasjonalistisk, titoistisk sentrum.» Betegnelsen det partifiendtlige sentrum
                  eller «det annet sentrum» som det gjerne ble kalt, var for øvrig et uttrykk som kom
                  til å gå igjen under hele partioppgjøret. Det ble brukt for å karakterisere den politiske
                  fraksjonsvirksomhet Furubotn i årene etter krigen hadde drevet på siden av partiets
                  regulære organer fra sin bolig på Ljan.

            Av de øvrige Oslo-aviser var det Arbeiderbladet som var best informert om det som
                  skjedde i NKP. Samme dag som Friheten brakte de første nyheter om oppgjøret, kunne
                  avisa fortelle detaljer om hvordan «en stor tropp yngre kommunister under førerskap
                  av Strand Johansen» hadde trengt seg inn i partiets kontorer i Klingenberggt. 4 og
                  kastet ut Furubotns tilhengere.

            Først neste dag ble det imidlertid fart i avisreportasjene. Da hadde Arbeiderbladet
                  åpenbart hatt en av sine folk til stede på et tillitsmannsmøte i NKP som fant sted
                  i Prøvesalen i Folketeaterbygningen 27. oktober. Avisen refererte møtet på første
                  side under overskriften «Strand Johansen skulle myrdes under valgkampen av Peder Furubotn
                  som er historiens største forbryter». Og dagen etter fortsatte avisen sin reportasje
                  under overskriften «Denne gemene hop burde vært dømt til hengning». Dette var et direkte
                  sitat fra et av Strand Johansens mange og voldsomme utfall på møtet mot Furubotn og
                  hans tilhengere. I oppslaget fortelles det også om husundersøkelser, bokbål og regulære
                  forhør i forlaget NY DAG som hadde vært helt i hendene på Furubotns folk.

            Med dette var oppgjøret i kommunistpartiet blitt hovedoppslag i norsk presse over
                  hele landet. Det skulle heller ikke bli noen mangel på tilgang av stoff i den nærmeste
                  tiden framover.

         

      

   
      Bak kulissene

      
         
            Hva som faktisk hadde gått for seg bak kulissene i ledelsen for NKP, var dette:

            Umiddelbart etter nederlaget ved stortingsvalget 10. oktober 1949 brøt det ut åpen
                  strid i sentralstyret og i de ledende partiorganer i Oslo og Akershus. Det første
                  ytre tegn på striden var at et festmøte for valgets husagitatorer, tillyst av Oslo-partiet
                  fredag 13. oktober, uten videre ble avlyst. I stedet ble det innkalt til et tillitsmannsmøte
                  i Oslo-partiet uken etter, 20. oktober. Her brukte Strand Johansen mesteparten av
                  sin timelange innledning om «Valgets lærdommer og kommunistenes oppgaver» til et frontalangrep
                  på flertallet av Furubotn-tilhengere i partiledelsen. Dette møtet dannet opptakten
                  til en serie tilsvarende møter i Oslo og omegn, deriblant det før omtalte møte i Malernes
                  Kommunistlag. Her ble det i tråd med Strand Johansens innledning vedtatt en resolusjon
                  med oppfordring til «konsekvent kamp mot det partifiendtlige annet sentrum og dets
                  avleggere innen det sentrale apparat og partiets organisasjoner».

            «For,» som det videre het i resolusjonen, «bare ved å rense partiet for trotskistiske
                  og borgerlig-nasjonalistiske elementer kan Norges Kommunistiske Parti bli i stand
                  til å løse oppgaver som det står foran…»

            Sentralstyret kom sammen for å behandle situasjonen i partiet 22. oktober. På dette
                  møtet var Strand Johansen til stede og gjentok og forsterket under debatten sine beskyldninger
                  mot Furubotn-tilhengerne. Han forlot imidlertid møtet før saken var ferdigbehandlet
                  for å reise til Drammen hvor han samme kveld var satt opp som foredragsholder. Før
                  han gikk fra møtet, erklærte han at han ikke ville bøye seg for noe vedtak fattet
                  av sentralstyrets flertall.

            Sentralstyret rakk imidlertid ikke å ferdigbehandle saken før i et nytt møte 25. oktober.
                  Her ble følgende enstemmige vedtak fattet:

         

      

      
         
            «Alle spørsmål i forbindelse med Strand Johansens påstand i foredrag etter valget
                  om et trotskistisk, titoistisk sentrum i og utenfor den sentrale ledelse forelegges
                  øyeblikkelig internasjonalt.

            De kamerater som er nevnt og regnes med til denne benevnelse i den sentrale ledelse
                  trer tilbake inntil spørsmålet er klarlagt.

            Det konstitueres et nytt sentralstyre rundt kamerat Løvlien ut fra at det ikke må
                  kunne sies i partiet at det finnes imperialistiske agenter i partiets ledelse.

            Landsstyret innkalles så snart som mulig.

            Hele partiet mobiliseres for løsning av de mange og store oppgaver partiet står foran,
                  og sentralstyret legger materiale til rette for en partidiskusjon.»

         

      

      
         
            Det ble overlatt til partiformannen, Emil Løvlien å bestemme hvem han ville ha med
                  i det nye sentralstyret. For øvrig ble det vedtatt å innkalle sentralstyrets sekretariat
                  til møte den følgende dag for å drøfte nærmere iverksettelsen av vedtaket. Løvlien
                  påtok seg å informere Strand Johansen som ikke hadde deltatt i møtet, om vedtaket.

            Strand Johansen som allerede på dette tidspunkt hadde begynt å vise tydelige tegn
                  på at han var ute av balanse, ville det imidlertid annerledes. Den følgende dag ved
                  middagstider tok han slik det – noe ufullstendig – ble beskrevet i Arbeiderbladet
                  28. oktober, saken i sine egne hender. Sammen med bl.a. Oslo-partiets formann Knut
                  Willoch og de to kjente kommunistiske motstandsmenn og sabotører fra krigens dager,
                  Asbjørn «Osvald» Sunde og Ragnar «Pelle» Sollie gikk han til direkte aksjon mot sentralstyrets
                  flertall. En regulær besettelse av partikontorene i Klingenberggt. 4 i Oslo ble foretatt.

            Partiets formann Emil Løvlien ble ved dette stilt overfor et fait accompli, og sammen
                  med mindretallet i sentralstyret besluttet han å godkjenne Strand Johansens aksjon.
                  I samsvar med dette konstituerte mindretallet seg allerede samme kveld som et nytt
                  sentralstyre. Dermed var kuppet fullbyrdet.

            Stilt overfor dette handlingsforløp følte sentralstyrets flertall seg ikke lenger
                  bundet av vedtaket av 25. oktober. I et brev til Emil Løvlien av 3. november pekte
                  de på det i tiden etter 25. oktober var foretatt «en rekke brudd på det enstemmige
                  sentralstyrevedtak av denne dag» og at de derfor krevde «øyeblikkelig å tre i funksjon
                  igjen i sentralstyret».

            På denne henvendelsen kom det ingen reaksjon. Det voksende antall fordømmelser i NKPs
                  presse av «det annet sentrum» talte imidlertid sitt tydelige språk. Det var ikke lenger
                  grunnlag for kontakt mellom partene. I kraft av at de representerte et lovlig valgt
                  flertall, konstituerte da også Furubotn-tilhengerne i sentralstyret seg som partiets
                  rettmessige ledelse. I samsvar med 25. oktober-vedtaket besluttet de videre å kalle
                  inn partiets landsstyre hvor de hadde et solid flertall.

            Landsstyret trådte sammen i Oslo 11.-12. desember. Det sluttet i alle sine vedtak
                  opp om de disposisjoner som var foretatt av sentralstyrets flertall.

            Dermed eksisterte det både formelt og reelt to kommunistiske partier i Norge. To partier
                  som begge sverget til Moskva og som begge gjorde krav på partinavnet, Norges Kommunistiske
                  Parti.

